Ir-Raba' Pitazz – Paragrafi 1271-1280 Meta smajt kemm hi ħaġa perikoluża llum li tkun għassa mal-kanċell minħabba nkwiet rivoluzzjonarju u kemm hawn nies ħżiena li jobogħdu l-kunventi, dħalt ġewwa u mort nitkellem mal-Mulej u tlabtu li jagħmel b'mod li l-ebda persuna ħażina ma jkollha l-ardir tiġi ħdejn il-kanċell. Imbagħad smajt dan il-kliem: Binti, dak l-istess waqt li inti mort ħdejn il-kanċell Jiena poġġejt kerubin biex jgħasses fuqu. Kun fil-paċi. X'ħin mort lura mill-konverżazzjoni tiegħi mal-Mulej, rajt sħaba bajda żgħira u fiha kien hemm kerubin b'idejh magħqudin flimkien. Il-ħarsa tiegħu kienet bħal beraq, u jiena fhimt kif in-nar tal-imħabba ta' Alla kien jinstab f'dik il-ħarsa . . . 14 ta' Settembru 1937. L-Eżaltazzjoni tas-Salib Imqaddes. Illum stajt nara x'oppożizzjoni kbira qed isib dan is-saċerdot (Dun Sopocko) dwar din il-ħaġa kollha. Ukoll erwieħ devoti li huma ħerqana għall-glorja ta' Alla qegħdin joħduha kontra tiegħu. Il-fatt li hu ma qata' qalbu xejn minn dan kollu hu dovut għall-grazzja speċjali ta' Alla. Ġesu': Binti, taħseb inti li ktibt biżżejjed dwar il-ħniena Tiegħi? Dak li inti ktibt hu qatra waħda biss meta tqabbilha mal-oċejan. Jiena l-istess Imħabba u l-istess ħniena. M'hemm l-ebda miżerja li tista' titqabbel mal-Ħniena Tiegħi, lanqas tista' l-miżerja tasal sat-tarf tagħha, għax f'dak l-istess waqt li tkun qiegħda tingħata – hija tiżdied. Ir-ruħ li tafda fil-ħniena Tiegħi b'xortiha ħafna, għax Jiena stess nieħu ħsiebha. Jiena ngħaddi minn turmenti kbar f'ruħi meta nara kif Alla jinsab offiż. Illum indunajt li dnubiet mejta kienu qegħdin jiġu mwettqa mhux bogħod mid-dar tagħna. Kien filgħaxija. Tlabt bil-qalb fil-kappella, u mbagħad mort nifflaġella lili nnifsi. X'ħin inżilt għarkobtejja biex nitlob, iżda, il-Mulej ippermettieli jkolli esperjenza kif tbati ruħ li tiġi mwarrba minn Alla. Deherli li qalbi ġiet imċarrta biċċiet, u fl-istess waqt fhimt kemm ruħ bħal din tferi lill-Qalb l-iżjed ħanina ta' Ġesu'. Il-ħlejqa msejkna ma tkunx trid taċċetta l-ħniena ta' Alla. Iktar ma' Alla jiġri wara ruħ bil-ħniena Tiegħu, iktar ikun ġust magħha. 1275. Segretarja Tiegħi, ikteb li Jien iktar ġeneruż mal-midinbin milli mal-ġusti. Kien minħabba fihom li Jiena nżilt mis-sema; kien minħabba fihom li xtered Demmi. Għidilhom ma jibżgħux jersqu lejja; huma l-iktar li jeħtieġu l-ħniena Tiegħi. 16 ta' Settembru 1937. Illum xtaqt ħafna nagħmel Siegħa Adorazzjoni quddiem Ġesu' Sagramentat, imma din ma kenitx ir-rieda ta' Alla. Fit-tmienja qabadni wġigħ hekk ikrah li kelli mmur nimtedd minnufih. Għal tliet sigħat sħaħ domt mifnija bl-uġigħ; jiġifieri, sal-ħdax ta' bil-lejl. L-ebda mediċina ma ħadmet fuqi, u kulma niżżilt erġajt tellajtu. F'xi ħinijiet, l-uġigħ wassalni li nintilef minn sensija. Ġesu' għeni nifhem li b'dan il-mod jiena kont qiegħda nieħu sehem fl-Agunija Tiegħu fl-Ort, u li Huwa stess kien ippermetta dawn it-tbatijiet sabiex joffri riparazzjoni lil Alla għall-erwieħ li ġew maqtulin fil-ġuf ta' ommijiet ħżiena. Jiena issa għaddejt minn dawn it-tbatijiet tliet darbiet. Dejjem jibdew fit-tmienja ta' filgħaxija u jibqgħu sejrin sal-ħdax. L-ebda mediċina ma tista' ttaffi dawn it-tbatijiet. X'ħin jaslu l-ħdax, jieqfu waħedhom u jiena norqod dak il-ħin stess. L-għada inħossni fjakka ħafna. Din il-ħaġa ġratli l-ewwel darba meta kont is-sanatorju. It-tobba ma setgħu jifhmu xejn minn dak li kien qed jiġri, u l-ebda njezzjoni jew mediċina ma setgħet tgħinni bl-ebda mod u jiena stess ma kellix l-ebda idea x'kienu dawk it-tbatijiet. Għidt lit-tabib li qatt qabel f'ħajti ma kont għaddejt minn tbatijiet bħal dawn u hu ddikjara li ma kienx jaf x'tip ta' wġigħ kien dan. Imma issa nista' nifhem x'tip ta' wġigħ dan hu, għax il-Mulej stess għarrafni b'dan . . . Pero' meta noqgħod naħseb li forsi jista' jkolli nbati b'dan il-mod darb'oħra, nibda nirtogħod. Imma ma nafx jekk għadx ikolli nbati b'dan il-mod darb'oħra; dan inħallih f'idejn Alla. Dak li Alla jogħġbu jibgħatli, naċċettah b'sottomissjoni u mħabba. Li kieku nista' nsalva mqar ruħ waħda biss mill-qtil permezz ta' dawn it-tbatijiet! L-għada ta' dawn it-tbatijiet, inkun nista' nħoss l-istat tal-erwieħ u x'inhi d-diżpożizzjoni tagħhom lejn Alla; inkun mimlija bl-għerf veru. Jiena nitqarben bħall-anġli, biex ngħidu hekk. Ruħi timtela bid-dawl ta' Alla u tmantni lilha nnfisha minnu. Is-sentimenti tiegħi qishom mejtin. Din hija għaqda spiritwali biss flimkien ma' Alla; predominanza tal-ispirtu fuq in-natura. Il-Mulej tani għarfien tal-grazzji li ilu jagħtini bix-xaba'. Dan id-dawl daħal ġewwa fija sa ġewwanett, u jiena bdejt nifhem x'favuri li ħadd ma jista' jimmaġinhom Alla ilu jagħtini. Bqajt fiċ-ċella tiegħi għal att twil ta' radd il-ħajr, mixħuta wiċċi mal-art bid-dmugħ ta' radd il-ħajr nieżel minn għajnejja. Ma stajtx inqum mill-art għax, kull meta bdejt nipprova, id-dawl ta' Alla tani għarfien ġdid tal-grazzja Tiegħu. Kien biss mat-tielet darba li ppruvajt, li stajt inqum. Ladarba jiena kont bintu, ħassejt li kull ma kellu l-Missier tas-Sema kien tiegħi wkoll. Huwa stess refagħni mill-art u tellagħni sa Qalbu. Ħassejt li kulma jeżisti kien tiegħi b'mod esklużiv, imma ma kelli l-ebda xewqa għal dak kollu, għax Alla waħdu Hu biżżejjed għalija. Illum sirt naf b'liema stmellija l-Mulej imur għand ċerta ruħ fit-Tqarbin Imqaddes. Huwa jmur f'dik il-qalb qiesu sejjer f'ħabs mudlam, fejn ser ikollu jissaporti torturi u dieqa ta' qalb. Jiena bqajt nitolbu maħfra u noffri riparazzjoni għall-offiża.
Djarju ta' Swor Fawstina – Ir-4 Pitazz (par.1271-1280)